**בנקסי** (באנגלית: **Banksy**‏, נולד בבריסטול, אנגליה שבבריטניה) הוא צייר, אמן רחוב ואקטיביסט חברתי אנונימי, הנחשב לאחד מאמני הגרפיטי הפוליטי הבולטים בעולם.

זהותו
-----

בנקסי נמנע מלחשוף את זהותו, ואינו מופיע בציבור. על פי ההשערה הוא כנראה רובין גנינגהם (Robin Gunningham).‏ ישנן השערות כי האמן השווייצרי מייטר דה קאסון (Maître de Casson) עשוי להיות בנקסי, אולם הוא מכחיש זאת.

לפי הסופר והמעצב הגרפי טריסטן מאנקו (Tristan Manco), בנקסי "נולד בשנת 1974 וגדל בבריסטול, אנגליה ואביו היה טכנאי מכונות צילום. הוא למד להיות שוחט אבל החל בפעילות גרפיטי בתקופת ההתערערות של בריסטול בסוף שנות ה-80".

יצירותיו
--------

עבודתו של בנקסי צמחה מתוך סצנת האמנות המחתרתית של בריסטול, שכללה שיתופי פעולה בין אמנים ומוזיקאים.

עבודותיו של בנקסי מושפעות מאמן הגרפיטי "Blek le Rat" הצרפתי שהתחיל לעבוד עם שבלונות בפריז בשנת 1981 וחבר בלהקת האנרכו-פאנק "קראס" אשר ערכה קמפיין מחתרת בעבודות גרפיטי בסוף שנות ה-70 ותחילת שנות ה-80.

האומנות הסאטירית שלו ומכתמיו המחתרתיים המשלבים הומור שחור לעגני, נעשים בטכניקת שבלונות ייחודית ואופיינית. עבודותיו השונות, שמלבד ציורים כללו גם פסלים ומיצגים מיוחדים, מוצגות על חומות, קירות עירוניים, גשרים ורחובות ברחבי העולם. בנוסף לעבודותיו המוצגות במרחב הציבורי, הציג בנקסי גם במספר תערוכות וכן הוציא ספרי אומנות וסרט דוקומנטרי אחד.

קריירה אומנותית
---------------

"המאהב". גרפיטי על גבי קיר אבנים, רחוב פארק, בריסטול, 2006.
ציור של חולדה, אחד מסמליו הידועים של בנקסי
### קריירה בבריסטול

בנקסי החל כאמן גרפיטי בסגנון חופשי בין השנים 1992–1994 כחלק מהצוות DryBreadZ שכלל גם את האמנים טס (Tes) וקאטו (Kato).‏ הוא הושפע מאמנים מקומיים בבריסטול וכבר בתחילת דרכו השתמש בשבלונות על מנת לצייר, טכניקה המאפיינת את עבודותיו מאז. בנקסי העיד כי החליט לאמץ את טכניקת השבלונות כאשר התחבא משוטרים מאחורי פח אשפה, והבחין בהטבעת גרפיטי של מספרו הסידורי של הפח. עבודה בשבלונות נחשבת למהירה, וכמות גדולה של עבודות שלו ברחובות בריסטול הפכה אותו במהרה לחלק מתנועת אומנות האנדרגראונד שהתפתחה באזור באותה התקופה.

### קריירה בינלאומית

אחת העבודות שצייר בנקסי על גדר ההפרדה
באוגוסט 2004 הפיק בנקסי את אחת המתיחות המפורסמות שלו, והדפיס שטרות של עשרה פאונד ועליהם תמונתה של הנסיכה דיאנה. הכיתוב הסטנדרטי שמופיע בדרך כלל על השטרות - "הבנק של אנגליה" הוחלף בכיתוב "בנקסי של אנגליה". כמות גדולה של שטרות כאלה הושלכה על ידי אנונימי אל עבר קהל בנוטינג היל, ואנשים ניסו לממש את השטרות בחנויות מקומיות. מאז פוזרו השטרות, הם נמכרים בחנות המקוונת איביי במחיר של 200 פאונד לשטר. שטרות נוספים שימשו כהזמנות לאירועי אומנות ופוזרו במקומות נוספים. שטר חתום אחד נמכר במכירה פומבית שנערכה באנגליה באוקטובר 2007 בסכום של 24,000 פאונד.

במהלך השנים ביצע בנקסי מספר לא מבוטל של 'תעלולים' כנגד הממסד האמנותי, ובהם תליה חשאית של יצירות שלו בתוך מוזאונים ברחבי העולם, כגון המוזיאון לאמנות מודרנית, מוזיאון טייט בריטניה, מוזיאון המטרופוליטן לאמנות, מוזיאון ברוקלין והמוזיאון האמריקאי להיסטוריה של הטבע.

בשנת 2015 הוא ארגן את תערוכת "דיסנמלנד" בה השתתפו 58 אמנים מתחומים שונים לרבות דמיאן הירסט ורונית ברנגה.

באוקטובר 2018, יצירה של בנקסי "ילדה עם בלון" שנמכרה במכירה פומבית, השמידה את עצמה מספר שניות לאחר המכירה. בנקסי העלה סרטון ובו הוא מראה כיצד הוא מטמין במסגרת של התמונה מגרסת נייר המופעלת באמצעות שלט רחוק. מיד לאחר רכישת התמונה, הפעיל בנקסי את המגרסה שהשמידה את היצירה באופן חלקי. לאחר גריסת חלק מן התמונה, קפץ מחירה של היצירה.

עבודות הגרפיטי שלו מגוונות, אך כמעט תמיד כוללות אלמנטים של הומור וביקורת חברתית. המסרים בעבודותיו רבים: אנטי-מיליטריזם, אנטי-קפיטליזם והתנגדות לתרבות הצריכה, אנטי-פשיזם וצייתנות חברתית, אנטי-אימפריאליזם ופרו-אנרכיזם, ואלמנטים של ניהיליזם. העבודות כוללות לעיתים סיסמאות. הדמויות הנפוצות בעבודותיו הן חולדות, קופים, שוטרים, חיילים, ילדים קטנים וזקנים.

בנובמבר 2022 פורסם, שבנקסי נמצא באוקראינה, ויצירות הגרפיטי שלו נמצאות ברחובות העיירה בורודיינקה בסמוך לקייב, כשבאחת מהן מצוירת מתעמלת על גבי ההריסות ממלחמת רוסיה-אוקראינה.

### עבודות בגדה המערבית

באוגוסט 2005 הגיע בנקסי לרמאללה יחד עם אמנים נוספים, על מנת לצייר על גבי גדר ההפרדה. בנקסי צייר תשעה ציורי-ענק על החומה, בהם מובעת הכמיהה לחופש, ומתח באתר האינטרנט שלו ביקורת על הקמתה. בדצמבר 2007 הגיע בנקסי יחד עם 15 אמני רחוב נוספים לבית לחם, שם צייר עבודות המביעות מחאה על הנוכחות הישראלית בשטחים, כגון ילדה עורכת חיפוש גופני על חייל, יונת שלום עטופת שכפ"ץ, וחייל צה"ל שעוצר חמור לבדיקת תעודות. ביקורו זה השפיע על רבים מאמני הרחוב הישראלים, ביניהם Know hope, אמן השבלונה Dede Bandaid, ואחרים.

#### בית המלון בבית לחם Walled Off Hotel

במרץ 2016 פתח בנקסי מלון קטן בבית לחם, שנקרא Walled Off Hotel (המלון הסגור בחומה), משום שגדר ההפרדה עוברת בצמוד לו. השם הוא משחק מילים אופייני של בנקסי על שמה של רשת מלונות הפאר וולדורף. במלון הקטן עשרה חדרים, שכולם פונים אל החומה, ומהחדרים בקומה השנייה נראה עמוד שמירה ומתחם קבר רחל שמהעבר השני. המלון גדוש ביצירותיו של בנקסי, ובכניסה ניצב קוף שימפנזה במדי נער מעלית מהודרים, כבול בשלשלת לגדר. כל חדר במלון מעוצב בסגנון שונה ומעוטר ביצירות אופייניות; באחד החדרים ציור קיר גדול של פלסטיני רעול פנים וחייל ישראלי בקסדה מנהלים קרב כריות. במלון יש גם גלריית תמונות ומוזיאון שפתוחים לציבור.

הכרה ממסדית ומכירת עבודותיו
---------------------------

### תערוכות

את התערוכה הראשונה שלו, "אקזיסטנציאליזם", הציג בנקסי בלוס אנג'לס ב-19 ביולי 2002 בגלריה "33 1/3 Gallery". בשנת 2003 השיק תערוכה בשם "מלחמת טריטוריה" (Turf War) ובה צייר בין היתר דוגמה של טפט על גבי פיל שהוצג במיצב ששמו "מתעלמים מהפיל בחדר".

לאחר מכן החל בנקסי לייצר עבודות חתרניות שהתבססו על יצירות מפורסמות. בנקסי יצר גרסה משלו לציור "Water Lily Pond" מסדרת חבצלות המים של קלוד מונה, והוסיף לו אלמנטים אורבניים כגון פסולת ביוב ועגלות קניות הצפות במים, ובכך התייחס לזיהום הסביבה שיוצרת תרבות הצריכה. עבודה נוספת היא "ניצי הלילה" של אדוארד הופר, לה הוסיף בנקסי חוליגן אנגלי הלבוש בתחתוני בוקסר בדוגמת דגל הממלכה המאוחדת מטיח כיסא בחלון הדיינר וסודק את שמשתו. שני ציורי השמן הוצגו בתערוכה בלונדון בשנת 2005.

מאז הציג כמה תערוכות, כשחלק מהן הוצגו בחללים סגורים וחלק ברחובות ערים ובמתחמים נטושים.

בסוף יולי 2023 תיפתח בגלאזגו בגלריה לאומנות, התערוכה Cut & Run, ממבחר חפציו האמנותיים של בנקסי, שבלונות מקוריות שבהן השתמש בעבודותיו וגם ציורו הידוע Mobile Lovers משנת 2014.

### מכירה

עבודותיו של בנקסי זוכות להערכה והצלחה מסחרית רבה כאשר הן נמכרות במכירות פומביות. לדוגמה, באפריל 2007 נמכרה יצירתו "נערת חלל וציפור" במכירה פומבית במחיר של 288,000 לירות שטרלינג. ובחודש פברואר 2014 נמכר במכירה פומבית נוספת דיוקן עצמי של רמברנדט שבנקסי הוסיף לו עיני מדבקה בולטות, ב-398,500 לירות שטרלינג.

למרות הצלחתו, עבודותיו לא זוכות לחסינות מפני רשויות החוק. בחודש אפריל 2007, לדוגמה, מחקה חברת התחבורה של לונדון מקיר סמוך לתחנת רכבת תחתית את אחד מציורי הקיר הידועים של בנקסי, ציור המתאר את גיבורי הסרט "ספרות זולה" כשהם אוחזים בבננות במקום אקדחים, בנימוק שכתובות גרפיטי יוצרות אווירה של הזנחה וניוון חברתי, שמעודדת פשיעה.

בשנת 2018 קיבלה פרסום רב יצירתו של בנקסי "ילדה עם בלון" בכך שנמכרה במכירה פומבית במחיר של יותר ממיליון ליש"ט. לאחר מכירת התמונה, ולעיני הצופים באולם המכירות, נגרסה היצירה של בנקסי על ידי מגרסה שהתקין בעצמו בתוך מסגרתה. למרות גריסתה, היצירה למעשה לא ניזוקה ומומחים מעריכים שערכה הוכפל.
בבית המכירות "סות'ביס" העניקו ליצירה את השם החדש "Love is in the Bin" ("האהבה בפח הזבל"). בכך שנגרסה בעת המכירה, כך כתבו בחשבון האינסטגרם שלהם, הפכה יצירתו של בנקסי ליצירת האמנות הראשונה בהיסטוריה שנוצרה 'בשידור חי', במהלך מכירה פומבית.

הסרט "יציאה דרך חנות המזכרות"
-----------------------------

הקרנת הבכורה של סרטו הראשון, "יציאה דרך חנות המזכרות", נעשתה בפסטיבל סאנדנס 2010 והוא יצא לאקרנים בבריטניה ב-5 במרץ באותה שנה. הסרט מציג, לכאורה, את עבודתו של צלם דוקומנטרי עם אובססיה לאומנות רחוב שנפגש עם בנקסי, וזה החליט לערוך מהחומרים שצילם סרט באורך מלא. במהלך צילומי הסרט החליט הבמאי להפוך לאמן בעצמו ולפעול כשהוא משתמש בכינוי "Brainwash" ("שטיפת מוח"), ובין לילה הפך לאמן מבוקש בשוק האומנות.

הסרט מלווה בקטעי צילומים אמיתיים של אומנות רחוב בלתי-חוקית, כאשר הבמאי הצטרף לאמנים שונים בעת פעולתם; מתראיינים בו אמני רחוב מהבולטים בארצות הברית, צרפת ובריטניה, אליהם התלווה לכאורה הבמאי בריינווש, כולל בנקסי עצמו.

זמן קצר לאחר הקרנתו עלו ספקות בדבר האותנטיות של הסרט ונטען כי האמן "שטיפת מוח" אינו קיים, והוא בעצם דמות בדויה של בנקסי עבור הסרט, שמטרתו להעביר ביקורת על עולם האומנות המודרנית ועל התמסחרות. הסרט, כך ככל הנראה, הוא מתיחה נוספת של בנקסי.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **בנקסי** |
| ויקיחדשות דיווחים בוויקיחדשות: **בנקסי** |
| ויקישיתוף תמונות ומדיה בוויקישיתוף: **בנקסי** |

* 

* אתר האינטרנט הרשמי של בנקסי (באנגלית)
* בנקסי, באתר אנציקלופדיה בריטניקה (באנגלית)
* בנקסי, ברשת החברתית פייסבוק

* בנקסי, ברשת החברתית אקס (טוויטר)

* בנקסי, ברשת החברתית אינסטגרם

* בנקסי, סרטונים בערוץ היוטיוב
* אתר הבית של בנקסי
* קטע קול "בנקסי: עושה צחוק מהאומנות והיא מחזירה לו אהבה": פודקאסט להאזנה של תוכנית הרדיו "גיבור תרבות" בהגשת יונתן גת, דוד גורביץ' ודן ערב
* אדוארד וייאט, הניו יורק טיימס, בנקסי, אמן גרפיטי אנונימי, מציג תערוכה בארצות הברית, באתר הארץ, 18 בספטמבר 2006
* שחר סמוחה, ציירו להם חמור, באתר הארץ, 13 בדצמבר 2007
* האם הדיילי מייל חשף את זהותו של בנקסי?, באתר ynet, 14 ביולי 2008
* אתר למנויים בלבד רוברטה סמית, הניו יורק טיימס, בנקסי משגע את ניו יורק עם אמנות רחוב מחתרתית, באתר הארץ, 7 בנובמבר 2013
* Xnet - דף סליחה, באתר Xnet‏
* חגית פלג-רותם, ‏בנקסי הולך לעזה: אמן הגרפיטי החמקמק ביקר ברצועה, באתר גלובס, 1 במרץ 2015
* אתר למנויים בלבד איתי שטרן, השערה חדשה: אמן הרחוב בנקסי הוא רוברט דל נג'ה מ"מאסיב אטאק", באתר הארץ, 4 בספטמבר 2016
* עמי פרידמן, האיש, הספריי והחידה: מי הוא אמן הרחוב המסתורי בנקסי?, באתר ynet, 18 במרץ 2017

הערות שוליים
------------

1. ↑  "Banksy (British), 1975 – Featured artist works, exhibitions and biography from Lazarides". www.artnet.com. נבדק ב-2009-05-23.
2. ↑  "On the trail of artist Banksy". BBC News. 2007-02-08. נבדק ב-2007-02-08.
3. ↑  "Who is Banksy?". *Channel 4 News*. Channel 4. 2007-04-23. נבדק ב-2009-07-19.
4. ↑  Collins, Lauren (2007-05-14). "Banksy Was Here: The invisible man of graffiti art". The New Yorker. נבדק ב-2009-01-26.
5. ↑  Hans-Heiner Dobke, Ist Banksy der Leipziger Maler Maître de Casson?, TRENDKRAFT, ‏2019-12-09 (בגרמנית)
6. ↑  Maître de Casson, maitredecasson.com
7. ↑  "Real name: Roberto Thomasio Banksion, 33 years old in 2007 (BBC)". BBC News. 2006-09-15. נבדק ב-2009-01-26.
8. ↑  Manco, Tristan (11 במרץ 2002). *Stencil Graffiti*. London: Thames & Hudson. p. 74. ISBN 978-0500283424. `{{cite book}}`:  (עזרה)
9. ↑  "The Banksy Paradox: 7 Sides to the World's Most Infamous Street Artist, 19 July 2007
10. 1 2  Wright, Steve; Richard Jones; Trevor Wyatt (28 בנובמבר 2007). *Banksy's Bristol: Home Sweet Home*. Bath: Tangent Books. p. 32. ISBN 978-1906477004. `{{cite book}}`:  (עזרה)
11. ↑  "N-Igma fanzine showing examples of DBZ Graffiti tagged by Banksy, Kato and Tes". באפריל 1999. `{{cite web}}`:  (עזרה)
12. ↑  Banksy (2005). *Wall and Piece*. Random House. אורכב מ-המקור ב-2006-09-28. נבדק ב-2006-09-19.
13. ↑  Xnet - דף סליחה, באתר Xnet‏
14. 1 2  אדוארד, ייאט, בנקסי, אמן גרפיטי אנונימי, מציג תערוכה בארה"ב, באתר הארץ, 18 בספטמבר 2006
15. ↑  אורין ויינברג, "בחזרות זה עבד": הפדיחה של בנקסי והיצירה הגרוסה, באתר ynet, 18 באוקטובר 2018
16. ↑  ציור של בנקסי התגלה על גבי בניין הרוס באוקראינה, באתר ynet, 12 בנובמבר 2022
17. ↑  מרב יודילוביץ', אמן הגרפיטי בנקסי הגיע לצייר על גדר ההפרדה, באתר ynet, 7 באוגוסט 2005
18. ↑  שחר סמוחה, ציירו להם חמור, באתר הארץ, 13 בדצמבר 2007
19. ↑  אייל לוי, "מדברים לקירות", מעריב, סופשבוע 1.7.2011
20. ↑  AP, חדש בבית לחם: האמן בנקסי במלון "עם הנוף הגרוע בעולם", באתר ynet, 3 במרץ 2017  
תמונות ממלון בנקסי באתר "תיקון עולם"
21. ↑  "Banksy Existencilism Book". Artofthestate.co.uk. אורכב מ-המקור ב-2009-02-04. נבדק ב-2009-01-26.
22. ↑  "Banksy Show Tonight in London". 2005-10-13. אורכב מ-המקור ב-2006-11-11. נבדק ב-2006-09-19.
23. ↑  תערוכה חדשה בבריטניה תחגוג 25 שנות יצירה לבנקסי: "הזדמנות של פעם בחיים", באתר ynet, 15 ביוני 2023
24. ↑  הגרדיאן, סכומי שיא ליצירות של אמן הגרפיטי בנקסי, באתר הארץ, 29 באפריל 2007
25. ↑  אתר למנויים בלבד סקוט רייבורן, בנקסי עוזב את הרחוב לטובת הכסף, באתר הארץ, 26 במאי 2014
26. ↑  הניו יורק טיימס, בנקסי נמחק, באתר הארץ, 25 באפריל 2007
27. ↑  חדשות 2, ‏הציור הגרוס של בנקסי שווה יותר, באתר ‏מאקו‏, 11 באוקטובר 2018
28. ↑  "Banksy film to debut at Sundance". BBC News. 2010-01-21. נבדק ב-2010-04-12.
29. ↑  Kay, Jeremy (2010-01-26). "Revolver sets March 5 UK release for Banksy documentary | News | Screen". www.creendaily.com. נבדק ב-2010-04-12.
30. ↑  Shone, Tom, "Is Banksy’s ‘Exit Through the Giftshop’ a hoax too far?", *The Times* (London), February 27, 2010
31. ↑  Walker, Alissa, "Here's Why the Banksy Movie Is a Banksy Prank",
Fast Company, Wed Apr 14, 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007430090805171
* BIBSYS: 7027858
* BNE: XX5074094
* BnF: cb16534346k (data)
* CiNii: DA15527455
* GND: 131787225
* ICCU: MODV535921
* ISNI: 0000 0001 2025 6343
* LCCN: no2003094902
* LNB: 000204454
* MusicBrainz: dacf0119-dd09-4f80-b693-c0e5bb3d2a43
* NDL: 01234386
* NKC: osa2011635937
* NLG: 259423
* NLK: KAC200900781
* NLP: a0000002753162
* NTA: 296414581
* RKD: 276847
* SNAC: w64471b0
* SUDOC: 120807319
* ULAN: 500126137
* VIAF: 51384525
* WorldCat: lccn-no2003094902

 |